《贺新郎·梅花岭拜昔人葬衣冠处，用迦陵词韵》
清代·陆震

孤冢狐穿罅。倚西风、招魂何处，浇羹奠鲊。野老能言当日事，夜火城边相射。

看肉薄、乘城都下。十万横磨刀似雪，尽孤臣、一死他何怕。

气堪作，长虹挂。

至今恨泪如铅泻。道此中、衣冠犹在，音容难画。欹侧路傍松与柏，日日行人系马。

况又被、樵苏尽打。只有残碑留汉字，细摩挲、不识谁题者。

一半是，青苔藉。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。